Politiet har fundet brændbare væsker i bygningen og skal nu undersøge omstændighederne nærmere.

En brand i en tom industribygning fredag aften mistænkes for at være påsat. - Det ser ud som om, der har været nogle brændbare væsker på stedet, derfor mistænker man, at den har været påsat, siger vagtchef ved Nordjyllands Politi, Jess Falberg. Det var i en forladt bygning på Kærholt 7 i Aalborg SØ at branden opstod og meldingen indløb klokken 21.19 fredag aften. - Vi arbejder videre med sagen i eftermiddag. Vi skal have identificeret ejeren af bygningen og så skal sporene derudefra undersøges, siger Jess Falberg, der desuden fortæller, at der tidligere har været personer i området, der har tændt bål nær de forladte bygninger. Der har ikke været nogen personer i fare i forbindelse med branden.